
Yon Mesaj pou Patnè Seksyèl sou Klamidya
Terapi Rapid pou Patnè Seksyèl (EPT)

28 Janvye 2022

Enfòmasyon ki enpòtan ki konsène sante seksyèl ou: Tanpri, li ni devan, ni dèyè do fèy sa a avèk anpil atansyon.

Si w gen kesyon sou medikaman yo bay pou trete klamidya, tanpri, kontakte medsen w.

Si w ta renmen jwenn plis enfòmasyon sou klamidya ak lòt Maladi Moun Atrape nan Fè Sèks (MMAFS), al gade sit wèb Depatman Sante Piblik Massachusetts la sou www.mass.gov/dph/cdc/std.

Poukisa y ap ba m medikaman oswa yon preskripsyon pou medikaman?
Tou dènyèman, patnè seksyèl ou a te resevwa tretman pou yon Maladi Moun Atrape nan Fè Sèks (MMAFS, oswa STD) ki rele klamidya. Ou gendwa genyen menm maladi a. Se sa k fè patnè seksyèl ou a ba w yon preskripsyon oswa yon medikaman ki ka trete klamidya. Ou dwe pran medikaman sa a osito sa posib.
Ki sa klamidya ye epi ki siy ak sentòm ki mache avè l?
Klamidya se yon enfeksyon ki kouran anpil. Ni gason, ni fi ka atrape l lè yo fè sèks nan vajen, sèks nan dèyè, ak sèks nan bouch. Pifò moun ki atrape l pa gen sentòm ditou. Men, si w gen enfeksyon sa a, menmsi w pa gen sentòm, ou ka toujou transmèt li bay nenpòt moun ou fè sèks avè l.
	Men ki siy oswa sentòm fi gendwa genyen:
	Men ki siy oswa sentòm gason gendwa genyen:

	· Dlo jòn oubyen dlo blanch soti nan vajen l
· Li gen doulè oswa l fè san pandan l ap fè sèks oswa apre l fin fè sèks
· Vajen l fè san menm lè l pa gen règ li
· Lè l pipi, li boule l oswa l ba l doulè
· Li gen doulè oubyen kranp anba vant li, oswa li gen douulè nan do
· Li gen noze (kè plen)
· Fyèv
	· Dlo jòn oubyen dlo blanch soti nan peni (degoute)
· Lè l pipi, li boule l oswa l ba l doulè
· Pwent peni l boule l oswa l grate l
· Li gen doulè nan testikil (grenn) oswa yo anfle


Si yon moun fè klamidya epi l pa jwenn tretman pou li, sa ka fè l vin pa ka fè pitit (li steril). Yon fi ki fè klamidya ki pa jwenn tretman ka fè Maladi Basen Anfle (PID), yon maladi ki konn bay anpil doulè. Gason ki fè klamidya ki pa jwenn tretman kapab jwenn enfeksyon ak doulè nan testikil yo.
Ki jan yo trete klamidya?
An jeneral yo trete klamidya avèk antibyotik ki rele “doxycycline” oswa “azithromycin”.  Antibyotik sa yo pa trete lòt MMAFS tankou sifilis oubyen gonore.
Jodi a yo ba w “doxycycline” oubyen “azithromycin”, oswa yo ba w yon preskripsyon pou w ka al chèche medikaman an nan yon famasi. Anvan w pran medikaman sa a, tanpri, li enfòmasyon ki vin apre a avèk anpil atansyon.
1. Si w gen nenpòt nan pwoblèm sa yo, chèche swen medikal byen vit paske w gendwa bezwen medikaman ki pi fò.
	· Doulè nan vant
· Kranp
	· Noze (kè plen)
· Vomisman
	· Fyèv
· Doulè nan testikil (grenn)


2. Pa pran medikaman sa a san w pa pale avèk medsen w oswa ak famasyen w anvan si:
· Si w fè alèji ak kèlkeswa medikaman
· Si w gen gwo pwoblèm sante, tankou maladi ren, maladi kè, maladi fwa, oswa kriz tonbe
Si w pa ka pran medikaman sa a paske w gen lòt pwoblèm sante oubyen paske w fè alèji, chèche swen medikal osito w kapab pou w jwenn tretman pou klamidya ki pi bon pou ou a.
3. Ki jan pou m pran medikaman sa a?
· “Doxycycline”: Pran yon konprime (100 miligram) nan bouch 2 fwa pa jou pandan 7 jou.
· “Azithromycin”: Pran tout medikaman an yon sèl kou nan bouch.
· Si w vomi nan yon entèval 1 èdtan apre w fin pran medikaman an, w ap oblije chèche plis medikaman nan klinik oubyen kay doktè ou konn ale a paske medikaman an pa t gentan fè efè.
· Pa pataje medikaman sa a ak okenn lòt moun.
4. E si m ansènt oswa m panse m gendwa ansent?
Yon manman gendwa bay pitit li klamidya pandan l ansent avè l epi sa ka lakòz pwoblèm sante pou pitit la. Si w ansent, se “azithromycin” sèlman w ka pran pou w trete klamidya. Al wè medsen w pi vit posib. Di l ou te jwenn tretman paske patnè seksyèl ou a fè klamidya. Pa pran “doxycycline” si w ansent.
5. E si m sou konprime planing?
Konprime planing gendwa pa fin efikas lè w ap pran “doxycycline”. Fè planing sou yon lòt fòm pandan w ap pran medikaman an.
6. Ki sa m dwe fè apre m fin pran medikaman an?
· Pa fè sèks nan vajen, sèks nan dèyè, oswa sèks nan bouch toutotan NI ou menm, NI patnè seksyèl ou a (yo) fin pran “doxycycline” pandan 7 jou. Pa fè sèks nan vajen, sèks nan dèyè, oswa sèks nan bouch pandan omwen 7 jou apre NI ou menm, NI patnè seksyèl ou a (yo) te pran “azithromycin”. Li pran 7 jou pou antibyotik fin trete klamidya. Ou ka atrape klamidya ankò si w fè sèks anvan w fin tann medikaman an fè efè sou ou menm ak sou patnè seksyèl ou a (yo).
· Fè egzamen pou w wè si w gen lòt MMAFS. Medikaman sa a pa trete lòt MMAFS. Menmsi w pran medikaman sa a, l ap enpòtan pou w fè egzamen pou lòt MMAFS paske yon moun ka gen plis pase yon sèl maladi alafwa. Mande medsen w pou l fè w fè egzamen pou gonore, sifilis, ak VIH.
7. Ki efè segondè ki konn mache ak medikaman sa a?
Tout medikaman gendwa fè efè segondè. Men, anpil moun pa gen efè segondè ditou oswa yo gendwa trè lejè. Efè segondè ki gendwa mache ak “doxycycline” oswa ak “azithromycin” gendwa gen ladan yo dyare, vant ou deranje, vant fè mal, tèt fè mal, ak vomisman. Sonje sa, si w vomi nan entèval 1 èdtan apre w fin pran medikaman an, ou bezwen chèche lòt medikaman.
8. E si m fè yon reyaksyono paske m fè alèji ak medikaman an?
Li pa rive fasil pou yon moun fè yon gwo reyaksyon alèjik ak medikaman sa yo, men sa konn rive. 
	Si w gen nenpòt nan pwoblèm sa yo apre w fin pran medikaman an, rele sou 911 oswa ale nan sal ijans:

	· Difikilte pou respire  oswa lestoma w sere
· Ou santi gòj ou ap fèmen
· Lèv ou oswa lang ou anfle
· Gratèl (ti boul sou po w ki grate w)


Si w fè yon reyaksyon alèjik ak medikaman an: lè w santi w pi byen, voye yon imel bay 
DPH-BIDLS-DSTDP-Clinical@mass.gov pou Depatman Sante Piblik la ka konnen konbyen moun medikaman an te bay yo pwoblèm.
Ki jan w ka evite atrape klamidya?
Si w fè sèks, sèvi ak yon prezèvatif (kapòt) kòrèkteman chak fwa w fè sèks, kèlkeswa fason w fè l, sa ka diminye posiblite pou w atrape yon MMAFS. Yon lòt bon fason pou w rete an sante se fè egzamen pou MMAFS yon fwa chak ane.

